**Ministru kabineta rīkojuma projekta**

**„Grozījumi Ministru kabineta 2018. gada 10. jūlija rīkojumā Nr. 313 „Par rīcības komitejas izveidi 2021. gada pasaules čempionāta hokejā vīriešiem organizēšanas uzraudzībai”” sākotnējās ietekmes novērtējuma ziņojums (anotācija)**

|  |
| --- |
| Tiesību akta projekta anotācijas kopsavilkums |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir aktualizēt Rīcības komitejas 2021.gada pasaules čempionāta hokejā vīriešiem (turpmāk – Čempionāts) organizēšanas uzraudzībai (turpmāk – Rīcības komiteja) personālsastāvu, ņemot vērā Čempionāta organizēšanā risināmo jautājumu loku un jauna Rīgas domes priekšsēdētāja ievēlēšanu. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums  | 1. Nepieciešamība aktualizēt Rīcības komitejas personālsastāvu, ņemot vērā Čempionāta organizēšanā risināmo jautājumu loku un jauna Rīgas domes priekšsēdētāja ievēlēšanu.
2. Ministru kabineta 2021. gada 21. janvāra sēdes protokollēmuma „Informatīvais ziņojums „Aktuālā informācija par 2021.gada pasaules čempionāta hokejā vīriešiem organizēšanu Latvijā”” (prot. Nr.8 38.§) 5. punkts [daļēji].
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2017. gada 19. maijā Starptautiskās Ledus hokeja federācijas (*International Ice Hockey Federation* – IIHF) gadskārtējā kongresa balsojumā tika nolemts, ka Čempionāts norisināsies Baltkrievijā (Minskā) un Latvijā (Rīgā). 2021. gada 18. janvārī IIHF Padomes sēdē tika pieņemts lēmums atņemt Minskai (Baltkrievija) piešķirtās tiesības organizēt Čempionātu galvenā rīkotāja statusā. 2021. gada 2. februārī IIHF Padomes sēdē tika pieņemts lēmums visu Čempionātu organizēt Latvijā (Rīgā), kā rezultātā no 2021. gada 21. maija līdz 6. jūnijam visas 64 spēles, ieskaitot spēles par medaļām, norisināsies Latvijā (Rīgā). Ņemot vērā pieredzi līdzīga mēroga nacionālas nozīmes starptautisku sporta pasākumu organizēšanā (2006. gada pasaules čempionāts hokejā vīriešiem un 2015.gada Eiropas čempionāta basketbolā vīriešiem finālturnīra grupas turnīrs), lai sekmētu valsts pārvaldes sadarbību ar Čempionāta rīkotājiem, kā arī nodrošinātu regulāru informācijas apmaiņu par tā sagatavošanas gaitu, ar Ministru kabineta 2018. gada 10. jūlija rīkojumu Nr. 313 „Par rīcības komitejas izveidi 2021. gada pasaules čempionāta hokejā vīriešiem organizēšanas uzraudzībai” tika izveidota Rīcības komiteja, tās vadību uzticot Ministru prezidentam un sastāvā iekļaujot izglītības un zinātnes ministru, finanšu ministru, iekšlietu ministru, biedrības „Latvijas Hokeja federācija” prezidentu un ģenerālsekretāru, kā arī Rīgas domes priekšsēdētāju.  Ņemot vērā 2021. gada 2. februārī IIHF Padomes sēdē pieņemto lēmumu visu Čempionātu organizēt Latvijā (Rīgā), kā arī faktu, ka līdz Čempionāta sākumam (2021. gada 21. maijam) ir atlikušas mazāk kā 100 dienas, nepieciešams paplašināt Rīcības komitejas sastāvu, iekļaujot tajā veselības ministru (Covid-19 izaicinājumi Čempionāta organizēšanas procesā), satiksmes ministru (transporta sektora jautājumi Čempionāta organizēšanas procesā) un ekonomikas ministru (viesnīcu sektora, valsts ārējā tēla un būvniecības jautājumi Čempionāta organizēšanas procesā). Tāpat Rīcības komitejas sastāvā jāveic izmaiņas saistībā ar jauna Rīgas domes priekšsēdētāja ievēlēšanu. Ievērojot minēto, Izglītības un zinātnes ministrijas izstrādātais Ministru kabineta rīkojuma projekts paredz izslēgt no Rīcības komitejas sastāva bijušo Rīgas domes priekšsēdētāju Oļegu Burovu un iekļaut Rīcības komitejas sastāvā veselības ministru D. Pavļutu, satiksmes ministru T. Linkaitu, ekonomikas ministru J. Vitenbergu un Rīgas domes priekšsēdētāju M. Staķi. |
| 3. | Projekta izstrādē iesaistītās institūcijas un publiskas personas kapitālsabiedrības | Rīkojuma projektu izstrādāja Izglītības un zinātnes ministrija. Rīkojuma projekta izstrādes procesā notikušas konsultācijas ar biedrību „Latvijas Hokeja federācija”. |
| 4. | Cita informācija | Rīkojuma projekts attiecas uz tūrisma, sporta un brīvā laika politiku (sporta politiku). Ņemot vērā faktu, ka Ministru kabineta rīkojuma projekts attiecas uz Rīcības komitejas personālsastāvu, plašāka sabiedrības iesaiste (papildus notikušajām konsultācijām ar bierību „Latvijas Hokeja federācija”) nav nepieciešama. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar |

|  |
| --- |
| VI. Sabiedrības līdzdalība un komunikācijas aktivitātes |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav. |

Izglītības un zinātnes ministre Ilga Šuplinska

Severs 67047935

edgars.severs@izm.gov.lv